Bod van R2,6 m. vir Saxonwold-huis van Guptas | Netwerk24
Deur Bonolo Selebano 18 November 2019 21:00
'n Bod van R2,6 miljoen is Maandagoggend op 'n veiling vir 'n huis van die Guptas in Saxonwold, 'n gegoede buurt in Johannesburg, gemaak.
Carol Cherrington, van Park Village Auctions, het die bod vir die eiendom te Avonwoldweg 18 bevestig. " 'n Minimum-deposito van 15% (R390 000) moet nou binne 14 werksdae betaal word."
Dit is van die verskeie eiendomme van die omstrede Guptas, wat deel van die Zondo-kommissie se ondersoek na staatskaping is, wat verkoop gaan word.
Netwerk24 het vroeër berig Tshepiso Magashule, die seun van die ANC se sekretaris-generaal, Ace Magashule, is op 28 Oktober uit die huis gesit nadat hy hom vir maande lank daarteen verset het.
Dit het die sakereddingspraktisyns Manci Knoop Financial Services se pogings om geld terug te kry om skuld aan krediteure te betaal, aansienlik vertraag.
Die Avonwoldweg-eiendom is in 2011 vir R3,2 miljoen deur die Guptas gekoop.
Volgens die afslaers se webwerf het die huis 'n ingangsportaal, 'n sitkamer, 'n TV-kamer, 'n eetkamer, 'n kombuis, drie slaapkamers, waarvan een met 'n en suite-badkamer en 'n bykomende badkamer. Verder is daar 'n onderdak-patio, 'n swembad, 'n dubbelmotorhuis en personeelverblyf.